钦定古今图书集成/历象汇编/岁功典/第012卷 > 《戏作谢惠连体十三韵》简文帝
## 钦定古今图书集成/历象汇编/岁功典/第012卷 > 《戏作谢惠连体十三韵》简文帝

杂蕊映南庭，庭中光景媚，可怜枝上花，早得春风意，
春风复有情，拂幔且开楹。盈盈开碧烟，拂幔复垂莲，
偏使红花散，飘扬落眼前。眼前多无况，参差郁相望。
珠绳翡翠帷，绮幕芙蓉帐，香烟出窗里，落日斜阶上。
日影去迟迟，节华咸在兹。桃花红若点，柳叶乱如丝，
丝条转暮光，影落暮阴长。春燕双双舞，春心处处扬。
酒满心聊足，萱枝愁不忘。